Els Merinals, Torre-romeu i Poble Nou donaran la benvinguda als Reis d'Orient als barris | Ràdio Sabadell
Els Merinals, Torre-romeu i Poble Nou donaran la benvinguda als Reis d'Orient…
Detall d'una de les carrosses dels Merinals/ Cedida
03.01.2020 12:34 Karen Madrid
Els Merinals, Torre-romeu i Poble Nou donaran la benvinguda als Reis d'Orient als barris
Els Reis d'Orient arribaran a Sabadell amb honors, ja que s'han programat a la ciutat diferents propostes per donar-los la benvinguda. A banda de la Cavalcada que recorrerà la ciutat de nord a sud, als barris dels Merinals, Torre-romeu i Poble Nou també han posat en marxa els seus propis seguicis i altres activitats perquè la màgia sigui ben visible als seus carrers, sense la necessitat de desplaçar-se. Les iniciatives, que ja compten amb una extensa tradició, són possibles gràcies a una implicació de tots els veïns i comerços d'aquestes zones.
Cavalcada i activitats a Els Merinals
Als Merinals reben als Reis des de fa 30 anys, cada 5 de gener, a partir de les sis de la tarda amb la seva pròpia cavalcada, que fa un recorregut per tot el barri. El dia 4, però, Ses Majestats ja faran acte de presència al barri, a partir de les cinc de la tarda, per recollir les cartes dels infants en persona i participar en diferents activitats per a tots els públics. "Aquest barri té les seves precarietats i mancances, però també som molt orgullosos de nosaltres mateixos i volem satisfer el veïnat amb la nostra pròpia cavalcada. És senzilla però neix de la bona fe de tothom", ha apuntat a El Cafè de la Ràdio Jaume Arija, mentre de l'Associació de Veïns dels Merinals.
Torre-romeu manté la seva tradicional cavalcada
A Torre-romeu, la cavalcada també està consolidada i, un any més, arrencarà a les sis de la tarda i amb les seves quatre comparses farà la volta al barri, fins als límits de Can Roqueta. El president de l'Associació de veïns del barri, Manuel Moya, assegura que el seguici no seria possible sense la implicació de tothom. "Per muntar la cavalcada es necessita molta gent, des dels veïns i els comerços fins a la cooperativa que cedeix els camions gratuïtament", destaca el president veïnal.
Poble Nou estrena pessebre vivent
A Poblenou, han hagut de canviar la manera de donar la benvinguda als Reis d'Orient, després de més de tres dècades amb cavalcada pròpia, que començava després de la principal de Sabadell. L'empresa que cedia gratuïtament els camions per fer-la ha deixat de fer-ho i, per no perdre la tradició, el barri s'ha bolcat en fer un pessebre vivent a l'escola Juan Ramon Jiménez, on els Reis de l'Orient compartiran protagonisme amb personatges d'animació. "És una manera de viure-ho diferent per als nens. És més proper, els Reis s'asseu i ballen amb tu", destaca una de les impulsores de la iniciativa, Eva Campíñez. En aquest sentit, confia que la gent respongui positivament a la nova proposta, on tothom posa el seu granet de sorra "perquè el Nadal es quedi al barri".